মহেন্দ্রনাথ রায় (রসায়নবিদ)

ড.মহেন্দ্রনাথ রায়  (১০ এপ্রিল ১৯৬১ ) একজন ভারতীয় বাঙালি রসায়নবিদ, শিক্ষাবিদ ও সমাজকর্মী ।  উত্তরবঙ্গ বিশ্ববিদ্যালয়ের রসায়ন বিভাগের পূর্বতন ডিন ও অধ্যাপক ড. রায় ২০২০ খ্রিস্টাব্দে প্রতিষ্ঠিত  আলিপুরদুয়ার বিশ্ববিদ্যালয়ের প্রথম উপাচার্য ছিলেন।  ২০২২ খ্রিস্টাব্দে তিনি  পশ্চিমবঙ্গ সরকারের সম্মাননা বঙ্গভূষণ এবং ২০২৬ খ্রিস্টাব্দে সাহিত্য ও শিক্ষাক্ষেত্রে অনবদ্য অবদানের জন্য  ভারত সরকারের বেসামরিক পুরস্কার পদ্মশ্রী লাভ করেন। 

জন্ম ও শিক্ষাজীবন

মহেন্দ্রনাথ রায়ের জন্ম ১৯৬১ খ্রিস্টাব্দের ১০ এপ্রিল  পশ্চিমবঙ্গের কোচবিহার জেলার হলদিবাড়ী সমষ্টি উন্নয়ন ব্লকের বক্সিগঞ্জ গ্রামে রাজবংশী সমাজের এক কৃষক পরিবারে। মহেন্দ্রনাথ ছোট থেকেই মেধাবী ছিলেন। গ্রামের প্রাথমিক স্কুলেই তাঁর বিদ্যালয়ের পাঠ শুরু। চতুর্থ শ্রেণিতে পড়ার সময়ে তিনি জাতীয় বৃত্তি লাভ করেন এবং তাতেই তাঁর পরবর্তী শিক্ষা লাভের পাঠ সুগম হয়। গ্রামেরই জুনিয়র হাইস্কুল শেষে ভর্তি হন হলদিবাড়ির হাইস্কুলে। সেখান থেকে ১৯৮২ খ্রিস্টাব্দের উচ্চমাধ্যমিক পাশের পর জলপাইগুড়ির আনন্দচন্দ্র কলেজে ভর্তি হন। সেখান থেকে ১৯৮৫ খ্রিস্টাব্দে  রসায়নে অনার্সসহ স্নাতক ডিগ্রি অর্জনের পর ১৯৮৭ খ্রিস্টাব্দে উত্তরবঙ্গ বিশ্ববিদ্যালয় হতে রসায়নে  স্নাতকোত্তর ডিগ্রি লাভ করেন। ১৯৯১ খ্রিস্টাব্দে তিনি পিএইচডি ডিগ্রি অর্জন করেন।  

কর্মজীবন

রসায়নে স্নাতকোত্তর ডিগ্রি লাভের পর মহেন্দ্রনাথ ১৯৮৮ খ্রিস্টাব্দের ১১ মে শিলিগুড়ির রেলওয়ে কলোনি হাইস্কুলে রসায়নের শিক্ষক হিসাবে যোগ দিয়ে কর্মজীবনে প্রবেশ করেন। তিন বছর পর পশ্চিমবঙ্গ এডুকেশন সার্ভিসের অধীনে মালদায় সরকারী টিচার্স ট্রেনিং কলেজের রসায়ন বিভাগে সহকারী অধ্যাপকের পদে যোগ দেন। ১৯৯৫ খ্রিস্টাব্দের এপ্রিলে  উত্তরবঙ্গ বিশ্ববিদ্যালয়ে সহকারী অধ্যাপকপদে যোগ দিয়ে পরবর্তীতে পদোন্নতিতে বিশ্ববিদ্যালয়ের রসায়নের অধ্যাপক ও বিভাগীয় প্রধান হন। ২০২০ খ্রিস্টাব্দে আলিপুরদুয়ার বিশ্ববিদ্যালয় প্রতিষ্ঠিত হলে অধ্যাপক মহেন্দ্রনাথ রায়কে বিশ্ববিদ্যালয়ের প্রথম উপাচার্যের দায়িত্বভার দেওয়া হয়। দু'বছরের কার্যকাল শেষ করে পুনরায়  উত্তরবঙ্গ বিশ্ববিদ্যালয়ে ফিরে আসেন। 

অধ্যাপক (ড.) মহেন্দ্র নাথ রায়, দ্রবণ তাপগতিবিদ্যা, হোস্ট-গেস্ট রসায়ন এবং ন্যানোপ্রযুক্তিতে ব্যাপক অবদান রেখেছেন। এর ফলে ৪৭৫টিরও বেশি গবেষণা প্রকাশনা এবং ১০,০০০ এরও বেশি উদ্ধৃতি প্রকাশিত হয়েছে। তিনি আয়নিক তরল, আণবিক মিথস্ক্রিয়া এবং কার্যকরী ন্যানো পার্টিকেল বিকাশের জন্য স্বীকৃত। 

অর্থনৈতিক চ্যালেঞ্জ, সামাজিক বাধা, ব্যক্তিগত সংগ্রামের মধ্যে নীরবে মানুষের জীবনে ইতিবাচক প্রভাব ফেলতে সক্ষম হয়েছেন।কৃষক পরিবারে তাঁর বিনয়ী জীবনে আর দারিদ্র্যের প্রত্যক্ষ অভিজ্ঞতার মাঝেও অধ্যাপক রায়ের রসায়ন শিক্ষা এবং সমাজসেবায় নীরবে দীর্ঘস্থায়ী অবদান রাখায় রাষ্ট্রীয় স্বীকৃতি লাভে তাঁকে "অগোচরের এবং অনন্য নায়ক" আখ্যা দেওয়া হয়।

পুরষ্কার ও সম্মাননা

রসায়ন বিজ্ঞানে অবদানের জন্য ভারত সরকার তাঁকে ২০২৬ খ্রিস্টাব্দ দেশের চতুর্থ সর্বোচ্চ বেসামরিক মর্যাদাপূর্ণ পদ্মশ্রী পুরষ্কারে ভূষিত করে।
যুক্তরাজ্যের রয়েল সোসাইটি অফ কেমিস্ট্রি তাঁকে ফেলো নির্বাচিত করে (FRSC, লন্ডন)
পশ্চিমবঙ্গ সরকার ২০২২ খ্রিস্টাব্দে তাঁকে বঙ্গভূষণ সম্মাননা প্রদান করে।
২০১৮ খ্রিস্টাব্দে দীর্ঘদিনের শিক্ষকতায় দেশ ও সমাজে অবদানের কারণে  পশ্চিমবঙ্গ সরকারের শিক্ষারত্ন পুরষ্কার লাভ করেন।
২০১৩ খ্রিস্টাব্দে তাঁর একার তত্ত্বাবধানে ১৫ জন রিসার্চ স্কলারের পিএইচ ডি লাভে  ইন্ডিয়ান কেমিক্যাল সোসাইটির প্রফেসর সুরেশচন্দ্র মেহতা পুরস্কার এবং ইউজিসি'র বিএসঅ্যার (বেসিক সায়েন্টিফিক রিসার্চ) প্রকল্পে সাত লক্ষ টাকা অনুদান লাভ করেন। 

তথ্যসূত্র

বিষয়শ্রেণী:১৯৬১-এ জন্ম
বিষয়শ্রেণী:জীবিত ব্যক্তি
বিষয়শ্রেণী:কোচবিহার জেলার ব্যক্তি
বিষয়শ্রেণী: বাঙালি রসায়নবিদ
বিষয়শ্রেণী:ভারতীয় রসায়নবিদ
বিষয়শ্রেণী:বাঙালি শিক্ষাবিদ
বিষয়শ্রেণী:ভারতীয় শিক্ষাবিদ 
বিষয়শ্রেণী:উত্তরবঙ্গ বিশ্ববিদ্যালয়ের প্রাক্তন শিক্ষার্থী
বিষয়শ্রেণী:সাহিত্য ও শিক্ষায় পদ্মশ্রী প্রাপক